Pa van Bellville verdwyn buite hospitaalDie Wes-Kaapse polisie sê die soektog na ŉ pa van Bellville duur voort. Jan Willem Fourie (38) het verlede Dinsdag verdwyn nadat hy by die Karl Bremer-hospitaal in Bellville toetse vir ŉ maagsweer sou ondergaan. Hy het die hospitaal kort voor 09:00 verlaat. Kringtelevisiemateriaal wys hoe hy die perseel verlaat, maar wys nie in watter rigting hy dan stap nie. Fourie het ŉ blou en rooi CAT-kappiebaadjie, ŉ verbleikte blou Levi-denim en bruin veiligheidskoene aangehad. Hy het moontlik ook ŉ verbleikte swart pet op. Fourie se vrou, Lucille, het die afgelope week mense op Facebook bedank vir hulle ondersteuning. “Aan al my familie en vriende en elke persoon wat my bygestaan het die laaste tyd, julle is spesiaal, of ons mekaar elke dag sien of nie! Lief vir jul almal!” het sy geskryf. Die egpaar het ook ŉ tweejarige dogtertjie. Kapt. FC van Wyk, Wes-Kaapse polisiewoordvoerder, het gesê die ondersoek na Fourie se verdwyning is steeds aan die gang. Fourie en sy vrou, Lucille. (Foto: Facebook) Enigeen met inligting kan die Bellville-polisie bel by 021 918 3002 of die polisie se Stop Misdaad-nommer by 08600 10111.